Neuvoston 26 päivänä tammikuuta 1998 vahvistama YHTEINEN KANTA (EY) N:o 11/98 Euroopan parlamentin ja neuvoston direktiivin 98/../EY antamiseksi teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 83/189/ETY olennaisesta muuttamisesta kolmannen kerran



Virallinen lehti nro C 062 , 26/02/1998 s. 0048



Neuvoston 26 päivänä tammikuuta 1998 vahvistama YHTEINEN KANTA (EY) N:o 11/98 Euroopan parlamentin ja neuvoston direktiivin 98/. ./EY antamiseksi teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 83/189/ETY olennaisesta muuttamisesta kolmannen kerran (98/C 62/05) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a ja 213 artiklan, ottavat huomioon komission ehdotuksen (1), ottavat huomioon talous- ja sosiaalikomitean lausunnon (2), noudattavat perustamissopimuksen 189 b artiklassa määrättyä menettelyä (3), sekä katsovat, että 1) sisämarkkinoiden moitteettoman toiminnan kannalta on tarpeen varmistaa tulevien tietoyhteiskunnan palveluihin sovellettavien kansallisten määräysten mahdollisimman suuri avoimuus muuttamalla direktiiviä 83/189/ETY (4), 2) lukuisat eri perustamissopimuksen 59 ja 60 artiklassa tarkoitetut palvelut hyötyvät tietoyhteiskunnan tarjoamista mahdollisuuksista tarjota palveluja etäpalveluina sähköisessä muodossa ja yksittäisen palvelun vastaanottajan pyynnöstä, 3) sisämarkkinoiden muodostama alue, jolla ei ole sisäisiä rajoja, antaa näiden palvelujen tarjoajille mahdollisuuden kehittää rajat ylittäviä palvelujaan kilpailukykynsä parantamiseksi ja avaa näin ollen kansalaisille uusia mahdollisuuksia välittää ja vastaanottaa tietoa rajoista riippumatta sekä kuluttajille uusia tapoja hankkia tavaroita ja palveluita, 4) direktiivin 89/189/ETY soveltamisalan laajentaminen ei saa estää jäsenvaltioita ottamasta huomioon tietoyhteiskunnan syntymiseen liittyviä erilaisia sosiaalisia, yhteiskunnallisia ja kulttuurisia tekijöitä; erityisesti tämän direktiivin mukaisesti tietoyhteiskunnan palveluihin sovellettavien menettelysääntöjen noudattaminen ei vaikuta niihin kulttuuripoliittisiin toimiin, joita jäsenvaltiot voivat toteuttaa muun muassa audiovisuaalisella alalla yhteisön oikeuden mukaisesti ottaen huomioon kielellisen monimuotoisuuden, kansalliset ja alueelliset erityispiirteet ja kulttuuriperinnön; tietoyhteiskunnan kehittämisellä olisi joka tapauksessa varmistettava Euroopan kansalaisten asianmukainen pääsy digitaalisessa ympäristössä toimitettavan eurooppalaisen kulttuuriperinnön pariin, 5) direktiiviä 83/189/ETY ei ole tarkoitettu sovellettavaksi perusoikeuksia koskeviin kansallisiin lakeihin, kuten sananvapautta ja erityisesti lehdistönvapautta koskeviin perustuslaissa säädettyihin oikeuksiin; direktiiviä ei myöskään ole tarkoitettu sovellettavaksi yleiseen rikosoikeuteen; direktiiviä ei myöskään sovelleta luottolaitosten välisiin yksityisoikeudellisiin sopimuksiin eikä etenkään luottolaitosten välisiin maksusuorituksia koskeviin sopimuksiin, 6) Eurooppa-neuvosto on korostanut, että on välttämätöntä laatia selkeät ja vakaat tietoyhteiskunnan kehityksen mahdollistavat oikeudelliset puitteet yhteisön tasolla; yhteisön oikeus ja erityisesti sisämarkkinoiden säännöt, sisältäen sekä perustamissopimuksen periaatteet että johdetun oikeuden, muodostavat jo oikeudelliset peruspuitteet näiden palvelujen kehittämiselle, 7) olemassa olevat kansalliset, nykyisiin palveluihin sovellettavat säännökset olisi voitava sopeuttaa tietoyhteiskunnan uusiin palveluihin joko yleisten etujen suojaamiseksi tehokkaammin tai, päinvastoin, sääntelyn vähentämiseksi, silloin kun säännösten soveltaminen olisi suhteetonta niihin tavoitteisiin nähden, joihin niillä pyritään, 8) ilman yhteisön tasolla tapahtuvaa yhteensovittamista tästä ennustettavissa olevasta kansallisen tason sääntelytoiminnasta voisi seurata palvelujen vapaalle liikkuvuudelle ja sijoittautumisvapaudelle rajoituksia, jotka johtavat sisämarkkinoiden uudelleen jakaantumiseen, liiallisiin määräyksiin ja lainsäädännön epäyhtenäisyyteen, 9) tietoyhteiskunnan kehitykseen vaikuttavien, yleisen edun mukaisten tavoitteiden turvaamiseksi tosiasiallisesti ja tehokkaasti on välttämätöntä luoda yhteisön tasolla yhteensovitettu lähestymistapa käsiteltäessä kysymyksiä, jotka liittyvät sellaiseen toimintaan, jolla on voimakkaita rajat ylittäviä vaikutuksia, kuten uusilla palveluilla, 10) televiestintäpalveluja yhdenmukaistetaan jo yhteisön tasolla tai tarvittaessa vastavuoroisella hyväksymismenettelyllä ja yhteisön olemassa olevassa lainsäädännössä säädetään mukautuksista teknologiseen kehitykseen ja uusiin palveluihin, minkä vuoksi suurinta osaa televiestintäpalveluja koskevista kansallisista määräyksistä ei tarvitse ilmoittaa tämän direktiivin perusteella, koska ne kuuluvat direktiivin 83/189/ETY 10 artiklan 1 kohdassa tai 1 artiklan 5 kohdassa säädettyihin poikkeuksiin; kansallisilla määräyksillä, jotka koskevat nimenomaisesti kysymyksiä, jotka eivät kuulu yhteisön oikeuden piiriin, voi kuitenkin olla vaikutusta tietoyhteiskunnan palvelujen vapaaseen liikkuvuuteen, ja niistä on siinä tapauksessa ilmoitettava, 11) olisi kuitenkin ennenaikaista yhteensovittaa näitä määräyksiä tietoyhteiskunnan muilla, vielä jokseenkin tuntemattomilla aloilla yhdenmukaistamalla aineellista oikeutta laajasti ja perusteellisesti yhteisön tasolla, ottaen huomioon, että näitä uusia palvelumuotoja ja niiden luonnetta ei vielä riittävästi tunneta, eikä kansallisella tasolla tässä vaiheessa vielä ole olemassa erityistä sääntelytoimintaa tällä alalla, ja koska tällaisen yhdenmukaistamisen tarpeellisuutta ja sisältöä ei voida tässä vaiheessa määritellä sisämarkkinoiden osalta, 12) tämän vuoksi on tarpeen säilyttää sisämarkkinoiden moitteeton toiminta ja ennakoida uudelleenjakautumisen vaara laatimalla uusiin määräysehdotuksiin liittyvä tietojen toimittamista, kuulemista ja hallinnollista yhteistyötä koskeva menettely; tällaisen menettelyn ansiosta voidaan muun muassa varmistaa perustamissopimuksen ja erityisesti sen 52 ja 59 artiklan tehokas soveltaminen, tai tarvittaessa havaita, jos yleinen etu on jonkin kysymyksen osalta turvattava yhteisön tasolla; lisäksi tällainen tietojen toimittamista koskeva menettely mahdollistaa perustamissopimuksen soveltamisen parhaalla mahdollisella tavalla, minkä seurauksena yhteisön tason sääntely voidaan rajoittaa vain siihen, minkä katsotaan olevan ehdottoman välttämätöntä ja oikeassa suhteessa sekä sisämarkkinoihin että yleisen edun mukaisten tavoitteiden turvaamiseen nähden; tämä tietojen toimittamista koskeva menettely antaa myös yrityksille mahdollisuuden hyödyntää paremmin sisämarkkinoiden tarjoamia etuja, 13) direktiivissä 83/189/ETY pyritään samoihin tavoitteisiin ja tämä on näiden tavoitteiden kannalta tehokas ja kehittynein menettely; mainitun direktiivin täytäntöönpanosta saadut kokemukset ja siinä säädetyt menettelyt on sopeutettu tietoyhteiskunnan palveluihin liittyviin määräysehdotuksiin; menettely, josta siinä säädetään, on jo vakiintunut kansallisissa hallinnoissa, 14) lisäksi perustamissopimuksen 7 a artiklan mukaan sisämarkkinat käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus taataan; direktiivissä 83/189/ETY säädetään ainoastaan hallinnollisen yhteistyön menettelystä yhdenmukaistamatta sisältöä koskevia määräyksiä, 15) tästä seuraa, että direktiivin 83/189/ETY muuttaminen sen soveltamiseksi tietoyhteiskunnan palveluihin liittyviin määräysehdotuksiin on lähestymistapa, jonka avulla pystytään tehokkaasti vastaamaan sisämarkkinoiden avoimuuden tarpeisiin mainittujen palvelujen oikeudellisten puitteiden osalta, 16) on tarpeen säätää erityisesti tulevaisuudessa todennäköisesti kehitettävien määräysten ilmoittamisesta; nimenomaan sähköisessä muodossa tarjottavat etäpalvelut, jotka tuotetaan yksittäisen palvelun vastaanottajan pyynnöstä (tietoyhteiskunnan palvelut), todennäköisimmin vaativat ja saavat aikaan eniten uusia sääntöjä ja määräyksiä ottaen huomioon niiden moninaisuuden ja tulevan kehityksen; näin ollen on säädettävä näihin palveluihin liittyviä sääntö- ja määräysehdotuksia koskevasta ilmoittamisesta, 17) näin ollen edellä määritellyllä tavalla suoritettavien palvelujen saatavuutta ja harjoittamista koskevista erityismääräyksistä on ilmoitettava, vaikka kyseiset määräykset olisivatkin osa sääntelyä, jolla on yleisempi tavoite; yleisistä määräyksistä, joissa ei anneta näitä palveluja koskevia erityismääräyksiä, ei tarvitse ilmoittaa, 18) palvelujen saatavuutta ja palvelutoiminnan harjoittamista koskevilla määräyksillä tarkoitetaan määräyksiä, joissa asetetaan tietoyhteiskunnan palveluja koskevia vaatimuksia, jotka voivat liittyä palvelujen tarjoajiin, palveluihin ja palvelujen vastaanottajiin sellaisen taloudellisen toiminnan yhteydessä, jota voidaan harjoittaa sähköisessä muodossa etäpalveluna palvelujen vastaanottajan henkilökohtaisesta pyynnöstä; näin ollen näihin kuuluvat esimerkiksi kyseisten palvelujen tarjoajien sijoittautumista koskevat määräykset ja erityisesti lupa- tai lisenssijärjestelmää koskevat määräykset; tietoyhteiskunnan palveluihin liittyvinä määräyksinä pidetään näitä palveluja koskevia säännöksiä, vaikka ne olisivat osa yleisluontoista sääntelyä; sen sijaan määräyksillä ei tarkoiteta toimenpiteitä, jotka koskevat suoraan ja henkilökohtaisesti tiettyjä palvelun vastaanottajia (kuten esimerkiksi televiestintää koskevia lupia), 19) palveluilla on ymmärrettävä Euroopan yhteisön perustamissopimuksen 60 artiklan mukaisesti, siten kuin yhteisöjen tuomioistuimen oikeuskäytäntö sitä tulkitsee, suorituksia, joista tavallisesti maksetaan korvaus; näin ei ole laita niiden toimien osalta, joista valtion on vastattava ilman taloudellista vastinetta erityisesti yhteiskuntaa, kulttuuria, koulutusta ja oikeutta koskevilla aloilla; näin ollen perustamissopimuksen 60 artiklan määritelmä ei koske kyseisiä toimia koskevia kansallisia määräyksiä, eivätkä ne kuulu tämän direktiivin soveltamisalaan, 20) tämä direktiivi ei rajoita televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta 3 päivänä lokakuuta 1989 annetun neuvoston direktiivin 89/552/ETY (5), sellaisena kuin se on muutettuna Euroopan parlamentin ja neuvoston direktiivillä 97/36/EY (6), tai mahdollisilla tulevilla muutoksilla, soveltamisalaa, 21) tämän direktiivin soveltamisalaan eivät missään tapauksessa kuulu kansalliset säädösehdotukset, jotka annetaan yhteisön voimassa olevien tai sellaisten myöhemmin annettavien direktiivien täytäntöönpanemiseksi, sikäli kuin tällaiset säädösehdotukset ovat jo erityisen käsittelyn kohteena; näin ollen tämän direktiivin soveltamisalaan eivät myöskään kuulu kansalliset säädökset, jotka annetaan direktiivin 89/552/ETY täytäntöönpanemiseksi, sellaisena kuin se on muutettuna direktiivillä 97/36/EY tai mahdollisilla myöhemmillä muutoksilla, eivätkä ne kansalliset säädökset, jotka annetaan televiestintäpalveluiden yleisten lupien ja yksittäisten toimilupien yhteisestä puitejärjestelmästä 10 päivänä huhtikuuta 1997 annetun Euroopan parlamentin ja neuvoston direktiivin 97/13/EY (7) täytäntöönpanemiseksi tai sen yhteydessä, 22) lisäksi on tärkeää säätää erikoistapauksista, joissa kansallisia tietoyhteiskunnan palveluja koskevia määräyksiä voitaisiin antaa viipymättä; on niin ikään tärkeää, että tällainen mahdollisuus annetaan vain kiireellisistä syistä, jotka aiheutuvat vakavan ja ennakoimattoman tilanteen yhteydessä, eli erityisesti tilanteessa, josta ei aikaisemmin ollut tietoa ja joka ei johdu kyseessä olevan jäsenvaltion viranomaisten toiminnasta, jotta tähän direktiiviin nimenomaisesti sisältyvää ennalta kuulemisen ja hallinnollisen yhteistyön tavoitetta ei vaarannettaisi, 23) jäsenvaltion on lykättävä kahdellatoista kuukaudella - ja mahdollisesti kahdeksallatoista kuukaudella neuvoston yhteisen kannan ollessa kyseessä - palveluja koskevan määräysehdotuksen antamista ainoastaan sellaisessa tapauksessa, jossa ehdotus koskee asiaa, joka kuuluu komission neuvostolle esittämän direktiivi-, asetus- tai päätösehdotuksen soveltamisalan piiriin; komissio voi vastustaa kyseisen jäsenvaltion lykkäysvelvoitetta, vain jos kansallinen määräysehdotus sisältää säännöksiä, jotka eivät ole komission esittämän ehdotuksen mukaisia, 24) tietojen toimittamista ja kuulemista yhteisön tasolla koskevien puitteiden määritteleminen siten kuin tässä direktiivissä on esitetty, on edellytys yhteisön johdonmukaiselle ja tehokkaalle osallistumiselle tietoyhteiskunnan palvelujen sääntelyyn liittyvien kysymysten käsittelyyn kansainvälisellä tasolla, 25) direktiivin 83/189/ETY 5 artiklassa säädetty komitea kokoontuu direktiivin toiminnan puitteissa nimenomaisesti tarkastellakseen tietoyhteiskunnan palveluja koskevia kysymyksiä, ja 26) samoin olisi muistettava, että aina, kun kansallisesta toimenpiteestä on ilmoitettava ehdotusvaiheessa myös jonkin muun yhteisön säädöksen nojalla, kyseinen jäsenvaltio voi antaa yhden ainoan tiedonannon tämän toisen säädöksen perusteella ilmoittamalla, että kysymyksessä on myös tässä direktiivissä tarkoitettu tiedonanto, OVAT ANTANEET TÄMÄN DIREKTIIVIN: 1 artikla Muutetaan direktiivi 83/189/ETY seuraavasti: 1. korvataan otsikko seuraavasti: "Euroopan parlamentin ja neuvoston direktiivi teknisiä standardeja ja määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä", 2. muutetaan 1 artikla seuraavasti: a) lisätään uusi 2 kohta seuraavasti: "2. `palvelulla` kaikkia tietoyhteiskunnan palveluja, toisin sanoen kaikkia etäpalveluina sähköisessä muodossa palvelun vastaanottajan henkilökohtaisesta pyynnöstä toimitettavia palveluja, joista tavallisesti maksetaan korvaus. Tässä määritelmässä tarkoitetaan: - `etäpalvelulla` palvelua, joka toimitetaan siten, että osapuolet eivät ole samanaikaisesti läsnä, - ilmaisulla `sähköisessä muodossa` palvelua, joka lähetetään lähetyspaikasta ja vastaanotetaan määränpäässä tietoja elektronisesti käsittelevien laitteiden (mukaan lukien digitaalinen pakkaaminen) tai tietojen säilytyksen avulla, ja joka lähetetään, siirretään ja vastaanotetaan kokonaan linjoja, radioyhteyttä, optisia tai muita elektromagneettisia välineitä käyttäen, - `palvelun vastaanottajan henkilökohtaisesta pyynnöstä toimitettavalla palvelulla` palvelua, joka toimitetaan henkilökohtaisen pyynnön perusteella tapahtuvana tiedonsiirtona. Ohjeellinen luettelo palveluista, joita ei tarkoiteta tässä määritelmässä, on liitteessä III. Tätä direktiiviä ei sovelleta - radiolähetyspalveluihin - direktiivin 89/552/ETY(*) 1 artiklan a alakohdassa tarkoitettuihin televisiolähetyspalveluihin. (*) EYVL L 298, 17.10.1989, s. 23, direktiivi sellaisena kuin se on muutettuna direktiivillä 97/36/EY (EYVL L 202, 30.7.1997, s. 1)." b) 2 ja 3 kohdasta tulee vastaavasti 3 ja 4 kohta c) lisätään uusi 5 kohta seuraavasti: "5. `palveluja koskevalla määräyksellä` yleisluontoista vaatimusta, joka koskee 2 kohdassa tarkoitettujen palvelujen saatavuutta ja palvelutoiminnan harjoittamista, erityisesti palvelun tarjoajaa, palveluja ja palvelujen vastaanottajaa koskevia määräyksiä, lukuun ottamatta määräyksiä, jotka eivät erityisesti koske kyseisessä kohdassa määriteltyjä palveluja. Tätä direktiiviä ei sovelleta niitä kysymyksiä koskeviin määräyksiin, jotka kuuluvat direktiivissä 90/387/ETY(*) määritellyistä televiestintäpalveluista annettujen yhteisön säädösten piiriin. Tätä direktiiviä ei sovelleta niitä kysymyksiä koskeviin määräyksiin, jotka kuuluvat tämän direktiivin liitteessä IV alustavasti luetelluista rahoituspalveluista annettujen yhteisön säädösten piiriin Tätä direktiiviä ei sovelleta, lukuun ottamatta sen 8 artiklan 3 kohtaa, direktiivissä 93/22/ETY tarkoitettujen virallisesti hyväksyttyjen pörssien, muiden pörssien tai kyseisille pörsseille selvitys- ja maksutoimia suorittavien elinten laatimiin tai niitä varten laadittuihin sääntöihin. Tässä määritelmässä - määräyksen katsotaan koskevan nimenomaisesti tietoyhteiskunnan palveluja, jos sen perusteluissa ja sen säädösosassa todetaan, että sen erityistavoitteena on joko kokonaisuudessaan tai tiettyjen erikseen täsmennettyjen säännösten osalta nimenomaisesti ja kohdennetusti säännellä näitä palveluja; - määräyksen ei katsota koskevan nimenomaisesti tietoyhteiskunnan palveluja, jos se koskee niitä vain epäsuorasti tai satunnaisesti. (*) EYVL L 192, 24.7.1990, s. 1, direktiivi sellaisena kuin se on muutettuna direktiivillä 97/51/EY (EYVL L 295, 29.10.1997, s. 23)." d) 4 - 8 kohdasta tulee vastaavasti 6 - 10 kohta, e) 9 kohdasta tulee uusi 11 kohta seuraavasti: "11) `teknisellä määräyksellä` teknistä eritelmää tai muuta vaatimusta taikka palveluja koskevaa määräystä, mukaan lukien sovellettavat hallinnolliset määräykset, jonka noudattaminen on oikeudellisesti tai tosiasiallisesti pakollista ja joka koskee kaupan pitämistä, palvelujen tarjoamista, palvelujen tarjoajien sijoittautumista tai käyttöä jäsenvaltiossa tai suuressa osassa sen aluetta sekä jäsenvaltioiden lakeja, asetuksia ja hallinnollisia määräyksiä, joissa kielletään tuotteen valmistus, tuonti, kaupan pitäminen tai käyttö taikka joissa kielletään palvelujen tarjoaminen, palvelujen käyttö tai sijoittautuminen palvelujen tarjoajana, sanotun kuitenkaan rajoittamatta 10 artiklan säännösten soveltamista. Teknisiä määräyksiä, joita noudatetaan tosiasiallisesti, ovat erityisesti: - jäsenvaltion lait, asetukset ja hallinnolliset määräykset, jotka koskevat joko teknisiä eritelmiä tai muita vaatimuksia taikka palveluja koskevia määräyksiä tai ammatillisia sääntöjä tai menettelyohjeita, joissa itsessään viitataan teknisiin eritelmiin tai muihin vaatimuksiin taikka palveluja koskeviin määräyksiin, ja joiden noudattaminen antaa edellyttää näissä laeissa, asetuksissa ja hallinnollisissa määräyksissä vahvistettujen vaatimusten mukaisuutta, - vapaaehtoiset sopimukset, joissa viranomainen on osapuolena ja joiden tarkoituksena on yleisen edun nimissä teknisten eritelmien tai muiden vaatimusten taikka palveluja koskevien määräysten noudattaminen, lukuun ottamatta julkisia hankintoja koskevia sopimuksia, - tekniset eritelmät tai muut vaatimukset tai palveluja koskevat säännöt, jotka liittyvät verotus- tai rahoitustoimenpiteisiin, jotka vaikuttavat tuotteiden tai palveluiden kulutukseen rohkaisemalla näiden teknisten eritelmien tai muiden vaatimusten taikka palveluja koskevien määräysten noudattamista; tämä ei koske kansallisiin sosiaaliturvajärjestelmiin liittyviä palveluja koskevia teknisiä eritelmiä, muita vaatimuksia tai määräyksiä. Mukaan luetaan tekniset määräykset, jotka jäsenvaltioiden nimeämät viranomaiset ovat vahvistaneet ja jotka esitetään komission ennen . . .(*) 5 artiklassa tarkoitetun komitean yhteydessä laatimassa luettelossa. Tämän luettelon muuttamisessa käytetään tätä samaa menettelyä. (*) tämän direktiivin 2 artiklan 1 kohdan ensimmäisessä alakohdassa tarkoitettu päivämäärä." f) 10 kohdasta tulee uusi 12 kohta, jonka ensimmäinen alakohta korvataan seuraavasti: "12. `teknistä määräystä koskevalla ehdotuksella` teknisen eritelmän tai muun vaatimuksen taikka palveluja koskevan määräyksen tekstiä, hallinnolliset määräykset mukaan lukien, joka on tarkoitus suoraan tai välillisesti vahvistaa teknisenä määräyksenä ja joka on valmisteluvaiheessa, jolloin siihen on vielä mahdollisuus tehdä olennaisia muutoksia.", 3. Lisätään 6 artiklan 1 kohtaan alakohta seuraavasti: "Komitea kokoontuu erityiskokoonpanossa käsittelemään tietoyhteiskunnan palveluja koskevia kysymyksiä.", 4. Korvataan 8 artiklan 1 kohdan kuudes alakohta seuraavasti: "Edellä 1 artiklan 11 kohdan toisen alakohdan kolmannessa luetelmakohdassa tarkoitettujen teknisten eritelmien ja muiden vaatimusten sekä palveluja koskevien määräysten osalta komission tai jäsenvaltioiden huomautukset tai yksityiskohtaiset lausunnot voivat koskea ainoastaan seikkoja, jotka voivat mahdollisesti aiheuttaa kaupan esteitä tai palveluja koskevien määräysten osalta palvelujen vapaan liikkuvuuden esteitä, eikä toimenpiteen verotuksellisia tai rahoituksellisia seikkoja.", 5. Muutetaan 9 artikla seuraavasti: a) korvataan 2 ja 3 kohta seuraavasti: "2. Jäsenvaltioiden on lykättävä - neljällä kuukaudella sellaisen teknistä määräystä koskevan ehdotuksen hyväksymistä, joka on 1 artiklan 11 kohdan toisen alakohdan toisessa luetelmakohdassa tarkoitetun vapaaehtoisen sopimuksen muodossa, - kuudella kuukaudella muun teknistä määräystä koskevan ehdotuksen antamista (palveluja koskevia ehdotuksia lukuun ottamatta), sanotun kuitenkaan rajoittamatta 3, 4 ja 5 kohdan soveltamista, siitä päivästä alkaen, jona komissio on saanut 8 artiklan 1 kohdassa tarkoitetut tiedot, jos komissio tai toinen jäsenvaltio esittää kolmen kuukauden kuluessa kyseisestä päivästä yksityiskohtaisen lausunnon, jonka mukaan suunniteltu toimenpide sisältää seikkoja, jotka voivat luoda esteitä tavaroiden vapaalle liikkuvuudelle sisämarkkinoilla; - palveluja koskevan määräysehdotuksen hyväksymistä neljällä kuukaudella siitä päivästä alkaen, jona komissio on saanut 8 artiklan 1 kohdassa tarkoitetut tiedot, jos komissio tai toinen jäsenvaltio esittää kolmen kuukauden kuluessa kyseisestä päivästä yksityiskohtaisen lausunnon, jonka mukaan suunniteltu toimenpide sisältää seikkoja, jotka voivat luoda esteitä palvelujen vapaalle liikkuvuudelle tai palvelujen tarjoajien sijoittautumisvapaudelle sisämarkkinoilla, sanotun kuitenkaan rajoittamatta 4 ja 5 kohdan soveltamista. Palveluja koskevien määräysehdotusten osalta komission tai jäsenvaltioiden yksityiskohtaiset lausunnot eivät saa haitata valtioiden yhteisön lainsäädännön mukaisesti mahdollisesti toteuttamia kulttuuripoliittisia toimenpiteitä, erityisesti audiovisuaalisella alalla, ottaen huomioon niiden kielellisen moninaisuuden, kansalliset ja alueelliset erityispiirteet ja kulttuuriperinnön. Kyseisen jäsenvaltion on annettava komissiolle kertomus toimenpiteistä, jotka se aikoo toteuttaa näiden yksityiskohtaisten lausuntojen johdosta. Komissio ottaa kantaa näihin toimenpiteisiin., 3. Jäsenvaltioiden on lykättävä teknistä määräystä koskevan ehdotuksen hyväksymistä, palveluja koskevia määräysehdotuksia lukuun ottamatta, kahdellatoista kuukaudella siitä päivästä alkaen, jona komissio on saanut 8 artiklan 1 kohdassa tarkoitetut tiedot, jos komissio kolmen kuukauden kuluessa kyseisestä päivästä ilmoittaa aikeistaan ehdottaa asiaa koskevaa direktiiviä, asetusta tai päätöstä tai antaa asiaa koskevan direktiivin, asetuksen tai päätöksen perustamissopimuksen 189 artiklan mukaisesti.", b) korvataan 7 kohta seuraavasti: "7. Edellä 1-5 kohtaa ei sovelleta, kun jäsenvaltion on - kiireellisistä syistä, jotka aiheutuvat vakavasta ja ennakoimattomasta tilanteesta ja jotka liittyvät ihmisten ja eläinten terveyden suojeluun, kasvien suojeluun tai turvallisuuteen ja palveluihin liittyvien määräysten osalta myös yleiseen järjestykseen, erityisesti alaikäisten suojeluun, laadittava nopeasti tekniset määräykset saattaakseen ne voimaan välittömästi, ilman että kuuleminen on mahdollista tai - kiireellisistä syistä, jotka aiheutuvat vakavasta tilanteesta, joka liittyy rahoitusjärjestelmän turvallisuuden ja luotettavuuden suojaamiseen ja erityisesti tallettajien, sijoittajien ja vakuutuksen ottajien suojaamiseen, säädettävä ja pantava täytäntöön välittömästi rahoituspalveluihin liittyviä määräyksiä. Jäsenvaltion on ilmoitettava 8 artiklassa tarkoitetussa tiedonannossa perusteet kyseisten toimenpiteiden kiireellisyydelle. Komissio ilmoittaa mielipiteensä tästä tiedonannosta mahdollisimman nopeasti. Se toteuttaa tarvittavat toimenpiteet sellaisissa tapauksissa, joissa tätä menettelyä käytetään väärin. Komissio ilmoittaa asiasta Euroopan parlamentille.", 6. Muutetaan 10 artikla seuraavasti: a) Korvataan 1 kohdan ensimmäinen ja toinen luetelmakohta seuraavasti: "- noudattavat sitovia yhteisön säädöksiä, joiden seurauksena vahvistetaan tekniset eritelmät tai palveluja koskevat määräykset, - täyttävät kansainvälisestä sopimuksesta johtuvat velvoitteet, joiden seurauksena yhteisössä vahvistetaan tekniset eritelmät tai yhteisiä palveluja koskevat määräykset,", b) Korvataan 1 kohdan kuudes luetelmakohta seuraavasti: "- muuttavat ainoastaan 1 artiklan 11 kohdassa tarkoitettua teknistä määräystä komission pyynnön mukaisesti kaupan esteiden poistamiseksi tai palveluja koskevien määräysten osalta palvelujen vapaan liikkuvuuden esteiden poistamiseksi.", c) Korvataan 3 ja 4 kohta seuraavasti: "3. Direktiivin 9 artiklan 3 - 6 kohtaa ei sovelleta 1 artiklan 11 alakohdan toisen alakohdan toisessa luetelmakohdassa tarkoitettuihin vapaaehtoisiin sopimuksiin. 4. Direktiivin 9 artiklaa ei sovelleta 1 artiklan 11 kohdan toisen alakohdan kolmannessa luetelmakohdassa tarkoitettuihin teknisiin eritelmiin tai muihin vaatimuksiin taikka palveluja koskeviin määräyksiin.", 7. lisätään tämän direktiivin liitteenä olevat liitteet III ja IV. 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään . . . (8*) Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaus tehdään. 2. Jäsenvaltioiden on toimitettava komissiolle kirjallisina ne keskeiset kansalliset säännökset, jotka ne antavat tässä direktiivissä tarkoitetuista kysymyksistä. 3 artikla Viimeistään kahden vuoden kuluttua 2 artiklan 1 kohdassa tarkoitetusta päivämäärästä komissio toimittaa Euroopan parlamentille ja neuvostolle arvion direktiivin 83/189/ETY soveltamisesta erityisesti teknologian ja 1 artiklan 2 kohdassa tarkoitettujen palveluiden markkinoiden kehityksen perusteella. Viimeistään kolmen vuoden kuluttua 2 artiklan 1 kohdan ensimmäisessä alakohdassa tarkoitetusta päivämäärästä komissio tekee tarvittaessa ehdotuksia Euroopan parlamentille ja neuvostolle direktiivin muuttamiseksi. Tätä varten komissio ottaa huomioon jäsenvaltioiden sille toimittamat mahdolliset huomautukset. 4 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. 5 artikla Tämä direktiivi on osoitettu kaikille jäsenvaltioille. Tehty . . . Euroopan parlamentin puolesta Puhemies Neuvoston puolesta Puheenjohtaja (1) EYVL C 307, 16.10.1996, s. 11. (2) EYVL C 158, 26.5.1997, s. 1. (3) Euroopan parlamentin lausunto annettu 16 päivänä toukokuuta 1997 (EYVL C 167, 2.6.1997, s. 238), neuvoston yhteinen kanta annettu 26 päivänä tammikuuta 1998 ja Euroopan parlamentin päätös . . . (sitä ei ole vielä julkaistu virallisessa lehdessä). (4) EYVL L 109, 26.4.1983, s. 8. Direktiivi sellaisena kuin se on viimeksi muutettu komission päätöksellä 96/139/EY (EYVL L 32, 10.2.1996, s. 31). (5) EYVL L 298, 17.10.1989, s. 23. (6) EYVL C 202, 30.7.1997, s. 1. (7) EYVL L 117, 7.5.1997, s. 15. (8*) 12 kuukautta tämän direktiivin voimaantulosta. LIITE "LIITE III VIITTEELLINEN LUETTELO PALVELUISTA, JOITA 1 ARTIKLAN 2 KOHDAN TOINEN ALAKOHTA EI KOSKE 1. Muut kuin etäpalvelut Palvelut, jotka toimitetaan siten, että palvelun suorittaja ja vastaanottaja ovat fyysisesti läsnä, vaikka käytetäänkin elektronisia laitteita a) lääkärin vastaanottotiloissa suoritettava lääkärintarkastus tai toimenpide, jossa käytetään elektronisia laitteita potilaan ollessa fyysisesti läsnä, b) sähköisessä muodossa olevan luettelon tutkiminen kaupassa asiakkaan ollessa fyysisesti läsnä, c) lentolipun varaaminen tietokoneverkon välityksellä matkatoimistossa asiakkaan ollessa fyysisesti läsnä, d) elektronisten pelien antaminen asiakkaan käyttöön pelihallissa käyttäjän ollessa fyysisesti läsnä. 2. Muut kuin sähköisessä muodossa toimitettavat palvelut - Palvelut, joilla on konkreettinen sisältö, vaikka ne edellyttävätkin elektronisten laitteiden käyttämistä: a) automaattinen jakelu (setelit, junaliput), b) maksullisille tieosuuksille, pysäköintipaikoille jne. pääsy, vaikka sisään- ja/tai uloskäynnissä käytetäänkin elektronisia laitteita pääsyn ja/tai oikein suoritetun maksun valvomiseksi, - Offline-palvelut: CD-ROM:ien tai levykkeillä olevien ohjelmien jakelu, - Palvelut, joita ei toimiteta tietojen elektronisten tallennus- ja käsittelyjärjestelmien välityksellä: a) puheensiirtopalvelut, b) telekopio- ja teleksipalvelut, c) puhelintoiminnan tai telekopioinnin välityksellä toimitettavat palvelut, d) lääkärin puhelimella tai telekopiolaitteen välityksellä antama neuvonta, e) asianajajan puhelimella tai telekopiolaitteen välityksellä antama neuvonta, f) puhelimella tai telekopiolaitteen välityksellä tapahtuva suoramarkkinointi. 3. Muut kuin palvelun vastaanottajan tilattavat palvelut Palvelut, jotka toimitetaan lähettämällä tietoja ilman yksittäistä pyyntöä, ja jotka on tarkoitettu samanaikaisesti rajoittamattomalle määrälle vastaanottajia (ryhmälähetys): a) direktiivin 89/552/ETY 1 artiklan a alakohdassa tarkoitetut televisiolähtetyspalvelut (mukaan lukien lähitilausvideopalvelut), b) radiolähetyspalvelut, c) (audiovisuaalinen) tekstitelevisio. LIITE IV 1 ARTIKLAN 5 KOHDAN KOLMANNESSA ALAKOHDASSA TARKOITETUT RAHOITUSPALVELUT - sijoituspalvelut - vakuutus- ja jälleenvakuutustoiminta - pankkipalvelut - eläkerahastoihin liittyvät toimet - termiini- tai optiokauppaan liittyvät palvelut. Näihin palveluihin kuuluvat erityisesti: a) direktiivin 93/22/ETY (1) liitteessä tarkoitetut investointipalvelut, yhteissijoitusyritysten tarjoamat palvelut b) direktiivin 89/646/ETY (2) liitteessä tarkoitetut palvelut, jotka edellyttävät molemminpuolista hyväksyntää c) vakuutus- ja jälleenvakuutustoimintaan liittyvät palvelut, joita tarkoitetaan: - direktiivin 73/239/ETY (3) 1 artiklassa - direktiivin 79/267/ETY (4) liitteessä - direktiivissä 64/225/ETY (5) - direktiiveissä 92/49/ETY (6) ja 92/96/ETY (7). (1) EYVL L 141, 11.6.1993, s. 27. (2) EYVL L 386, 30.12.1989, s. 1, direktiivi sellaisena kuin se on muutettuna direktiivillä 92/30/ETY (EYVL L 110, 28.4.1992, s. 52). (3) EYVL L 228, 16.8.1973, s. 3, direktiivi sellaisena kuin se on viimeksi muutettuna direktiivillä 92/49/ETY (EYVL L 228, 11.8.1992, s. 1). (4) EYVL L 63, 13.3.1979, s. 1, direktiivi sellaisena kuin se on viimeksi muutettuna direktiivillä 90/619/ETY (EYVL L 330, 29.11.1990, s. 50). (5) EYVL 56, 4.4.1964, s. 878/64, direktiivi sellaisena kuin se on muutettuna vuoden 1973 liittymisasiakirjalla. (6) EYVL L 228, 11.8.1992, s. 1. (7) EYVL L 360, 9.12.1992, s. 1." NEUVOSTON PERUSTELUT I. JOHDANTO 1. Komissio esitti 30 päivänä elokuuta 1996 ehdotuksen direktiiviksi teknisiä standardeja ja määräyksiä koskevien tietojen toimittamisessa noudatettavasta menettelystä annetun Euroopan parlamentin ja neuvoston direktiivin 83/189/ETY muuttamisesta kolmannen kerran. 2. Euroopan parlamentti antoi lausuntonsa ensimmäisessä käsittelyssä 16 päivänä toukokuuta 1997, talous- ja sosiaalikomitea puolestaan omansa 20 päivänä maaliskuuta 1997. Euroopan parlamentin lausunnon pohjalta komissio esitti muutetun ehdotuksen 18 päivänä marraskuuta 1997. 3. Neuvosto vahvisti 26 päivänä tammikuuta 1998 yhteisen kantansa perustamissopimuksen 189 b artiklan mukaisesti. II. TAVOITE Tämän ehdotuksen tarkoituksena on ottaa käyttöön komission ja jäsenvaltioiden kesken tiedonanto- ja kuulemisjärjestelmä tulevista kansallisista säädöshankkeista, jotka koskevat erityisesti tietoyhteiskunnan palveluja. Nämä palvelut muodostuvat hyvin laajasta joukosta uusia palveluja, joiden odotetaan kehittyvän nopeasti tulevina vuosina ja joille on ominaista se, että ne tarjotaan etäpalveluina sähköisessä muodossa yksittäisten vastaanottajien pyynnöstä. (Tällaisia ovat esimerkiksi sähköiset sanomalehdet, etähoitopalvelut, tavaroiden ja interaktiivisten ajanviete-, vapaa-ajan ja koulutuspalvelujen etämyynti.) Jäsenvaltioiden on siten yhä useammin mukautettava säädöksensä näihin uusiin palveluihin, jolloin on olemassa vaara, että niiden ratkaisut ovat erilaisia, mistä taas seuraa sisämarkkinoiden eriytyminen. Tiedonanto- ja kuulemisjärjestelmällä pyritään nimenomaisesti poistamaan tällainen vaara. Konkreettisesti ehdotuksella pyritään vain ulottamaan tavaroiden teknisiä määräyksiä koskevassa direktiivissä 83/189/ETY säädetyt menettelyt tietoyhteiskunnan palveluihin mukauttamalla menettelyt näiden palvelujen erityislaatuun. III. YHTEISEN KANNAN ANALYSOINTI 1. Yleiset huomautukset Yleisesti ottaen neuvosto on yhteisessä kannassaan yhtynyt komission ehdottamiin ja Euroopan parlamentin kannattamiin tavoitteisiin. Kun neuvosto on katsonut tarpeelliseksi tehdä muutoksia komission ehdotukseen ja kun se on päättänyt suhtautumisestaan Euroopan parlamentin tarkistuksiin, sen pyrkimyksenä on ollut: - ottaa huomioon tietoyhteiskunnan palvelujen hyvin erityinen luonne, - ottaa paremmin huomioon jäsenvaltioiden erilaiset tilanteet mm. kulttuurin alalla, - tarkentaa ja selkeyttää tiettyjen määräysten soveltamisalaa. 2. Erityiset huomautukset A. Komission ehdotukseen tehdyt suurimmat muutokset tietoyhteiskunnan palvelujen erityisluonteen huomioon ottamiseksi Neuvosto katsoi, että oli tarpeen tehdä joitakin muutoksia jo voimassa oleviin tavaroita koskeviin menettelyihin, jotta ne voitaisiin mukauttaa tietoyhteiskunnan palvelujen erityislaatuun ja jotta kansalliset viranomaiset voisivat soveltaa näitä toimenpiteitä tehokkaasti myös jälkimmäisiin. Nämä muutokset koskevat pääasiallisesti seuraavia kysymyksiä: i) Vallitsevaa tilannetta koskeva (status quo) -lauseke: 1 artiklan 5 kohta (koskee direktiivin 83/189/ETY 9 artiklan 1-5 kohtia) Koska kyseisellä alalla joudutaan usein antamaan säännöksiä nopeasti, yhteisessä kannassa määrätään, että palveluja koskevan määräysehdotuksen antamista lykätään neljällä kuukaudella (jos komissio tai joku jäsenvaltioista vastustaa ehdotusta kolmen kuukauden kuluessa sen tiedoksi antamisesta), sen sijaan, että sitä lykättäisiin kuudella kuukaudella kuten tavaroita koskevien määräysehdotusten osalta (lykkäys on pakollinen). Status quo-aikaa pidennetään sen sijaan 12 kuukaudeksi, jos ehdotus koskee komission ehdotukseen kuuluvaa alaa ja 18 kuukaudeksi, jos neuvosto vahvistaa yhteisen kannan. Kuitenkin yhteisen kannan johdanto-osan 23 kappaleessa tarkennetaan, että komissio voi vastustaa 12 kuukauden lykkäysvelvoitetta vain, jos kansallinen määräysehdotus on ristiriidassa komission ehdotuksen sisällön kanssa. On myös muistettava, että yhteisessä kannassa määrätään mahdollisuudesta 12 kuukauden lykkäykseen vain silloin, kun komissio on ilmoittanut, että sen aikomuksena on esittää ehdotus kansallisessa ehdotuksessa tarkoitetulla alalla. ii) Rahoituspalvelut: 1 artiklan 2 kohdan c alakohta ja 5 kohdan b alakohta (koskee direktiivien 83/189/ETY 1 artiklan 5 kohtaa ja 9 artiklan 7 kohtaa) Neuvosto katsoi aiheelliseksi antaa erityismääräykset rahoituspalveluista, joihin kohdistuu muista palveluista poikkeavia vaatimuksia. Näin ollen se määräsi, että: - soveltamisalan ulkopuolelle jätetään nimenomaisesti määräykset, jotka koskevat yhteisön rahoituspalvelualan säännöstön piiriin jo kuuluvia kysymyksiä; yhteisen kannan liitteessä IV on ohjeellinen luettelo kyseisistä palveluista, - soveltamisalan ulkopuolelle jätetään käytännössä määräykset, jotka koskevat virallisesti hyväksyttyjä pörssejä (lähinnä arvopaperipörssejä), joille asetetaan ainoastaan velvoita antaa komissiolle tiedoksi näiden määräysten lopullinen teksti, - muiden määräysten osalta noudatetaan hieman joustavampaa kiireellisyysmenettelyä. iii) Uuden direktiivin soveltamista helpottavia määräyksiä Vaikka neuvosto on pyrkinyt määrittelemään mahdollisimman tarkasti tietoyhteiskunnan palvelut, se on kuitenkin ollut tietoinen siitä, että näin uudella alalla voi esiintyä käytännön soveltamisongelmia. Näin ollen se katsoi tarpeelliseksi säilyttää joitakin direktiivin soveltamista ja tulkintaa helpottavia määräyksiä. Näitä määräyksiä ovat: - yhteisen kannan liitteessä III on mahdollisimman kattava, vaikkakaan ei täydellinen luettelo palveluista, joihin tätä uutta direktiiviä ei sovelleta, - yhteisen kannan 3 artiklassa määrätään, että viimeistään kahden vuoden kuluttua direktiivin voimaantulosta (1) komissio toimittaa Euroopan parlamentille ja neuvostolle arvion tämän direktiivin soveltamisesta. Artiklassa määrätään myös, että tarvittaessa komissio voisi viimeistään kolmen vuoden kuluttua direktiivin voimaantulosta toimittaa ehdotukset Euroopan parlamentille ja neuvostolle direktiivin muuttamiseksi, - komissio on sitoutunut direktiivin 83/189/ETY mukaisesti perustettua pysyvää komiteaa kuultuaan, antamaan käsikirjan direktiivin toimivuudesta viimeistään neljän kuukauden kuluessa direktiivin antamisesta, - todettiin lisäksi, että jäsenvaltiot voivat aina kuulla komissiota säädettyä tiedoksiantoa edeltävässä vaiheessa (erityisesti silloin kun pohditaan teknistä määräystä koskevan tiedoksiannon tarpeellisuutta tai on siihen liittyviä kysymyksiä), koska komissio on sitoutunut vastaamaan mahdollisimman pian tällaisiin pyyntöihin. b) Neuvoston kanta Euroopan parlamentin tarkistuksiin i) Yhteiseen kantaan kokonaan tai osittain hyväksytyt tarkistukset Neuvosto on hyväksynyt sellaisenaan tarkistuksen n:o 11 tekstin ja periaatteessa tarkistukset n:o 2, 19 ja 20. Lisäksi se on ottanut huomioon tarkistuksen n:o 14 toisen osan. Tarkistuksen n:o 2 sisältö on hyväksytty johdanto-osan 4 kappaleeseen, jota on täydennetty viittauksella yhteisöjen tuomioistuimen oikeuskäytäntöön. Tarkistukset n:o 19 ja 20 on periaatteessa otettu 3 artiklaan ja johdanto-osan 19 kappaleeseen. Tarkistuksen n:o 14 toinen osa on otettu huomioon 1 artiklan 5 kohdan a alakohdan sanamuodossa, joka koskee direktiivin 83/189/ETY 9 artiklan 2 kohdan 4 alakohtaa. ii) Tarkistukset, joita ei ole hyväksytty yhteiseen kantaan Neuvosto ei ottanut huomioon tarkistuksia n:o 1, 4, 5, 8 ja tarkistuksen n:o 14 ensimmäistä osaa eikä tarkistusta n:o 16 ja yhtyi näin komission muutetussa ehdotuksessaan esittämään kantaan. Jäljellä olevien tarkistusten osalta neuvostoa ohjasivat seuraavat seikat: - tarkistukset n:o 3, 9 ja 10: neuvosto katsoi, ettei ollut tarpeellista lisätä johdanto-osaan kappaleita, jotka eivät ole perusteluja säädöksessä oleville määräyksille, - tarkistus n:o 12: neuvosto katsoi, että oli aiheetonta perustella johdanto-osan kappaleessa direktiivin oikeudellista perustaa, - tarkistukset n:o 15 ja 17: neuvosto katsoi, että oli turhaa lisätä viittausta sijoittautumisvapauteen, joka jo sisältyi hyväksyttyyn tekstiin, - tarkistus n:o 18: neuvosto ei katsonut tarpeelliseksi lisätä tämän direktiivin säännöksiin yleisiä huomioita uusien palvelujen markkinoiden kehityksestä ja mahdollisista aloitteista, joilla pyritään varmistamaan niiden tuleva kehitys. (1) Direktiiviä aloitetaan soveltaa 12 kuukauden kuluttua sen julkaisemisesta.